SKRIFTLIG FORESPØRGSEL P-3631/01

af Elly Plooij-van Gorsel (ELDR) til Kommissionen

(8. januar 2002)

Om: Nuclear Research- and Consultancygroup (NRG) i Petten

En medarbejder ved Nuclear Research- and Consultancygroup (NRG) i Petten, Nederlandene, har fået frataget sine opgaver efter at have ladet sive ud, at virksomheden lod hånt om sikkerhedsbestemmelserne (jf. NRC Handelsblad af 10. december 2001). Afdelingen for kernefysik har i mellemtiden indledt en undersøgelse af den såkaldte højfluxreaktor (HFR), som NRG administrerer. Virksomheden siger, at medarbejderen med fremsættelsen af urigtige oplysninger har bevirket uro blandt personalet.

Er Kommissionen klar over denne situation?

Er der tale om en tjenestemand i Kommissionen og, i bekræftende fald, hvad er årsagen til, at den pågældende tjenestemand har fået frataget sine opgaver?

Er Kommissionen lige som jeg af den opfattelse, at mangler og fejl ved driften af atomkraftværker med det samme bør rapporteres til den ansvarlige tjeneste og, i bekræftende fald, hvilken aktion er arbejdstageren berettiget til at udføre, hvis der ikke reageres tilfredsstillende herpå?

Svar afgivet på Kommissionens vegne af Philippe Busquin

(14. februar 2002)

Kommissionen er klar over situationen omkring højfluxreaktoren. Den person, der har kontaktet den nederlandske tilladelsesmyndighed, Kernfysische Dienst (KFD), er ikke tjenestemand i Kommissionen, men ansat i NRG, det nederlandske selskab, der ifølge kontrakt med Kommissionen varetager driften af højfluxreaktoren. Kommissionen er indehaver af driftstilladelsen for højfluxreaktoren. Kommissionen har fået oplyst, at NRG's ledelse har flyttet denne medarbejder til en anden stilling, og Kommissionen anser sagen for et internt personalepolitisk anliggende for NRG.

Kommissionen mener, at alle uregelmæssigheder i forvaltningen af nukleare anlæg bør meldes øjeblikkeligt til de ansvarlige myndigheder. Som reaktion på de påstande, der blev fremsat i den pågældende sag, iværksatte den nederlandske tilladelsesmyndighed en undersøgelse af drifts- og sikkerhedsforholdene omkring højfluxreaktoren. I sin egenskab af tilladelsesindehaver har Kommissionen samarbejdet fuldt ud om denne undersøgelse. Konklusionen af undersøgelsen var, at højfluxreaktorens ledelse havde overholdt tilladelsesvilkårene fuldt ud, men at der havde været uoverensstemmelser mellem driftsinstruktionerne og de tekniske sikkerhedsspecifikationer, som NRG anvendte, og dette havde ført til forskellige fortolkninger af, hvordan visse procedurer skulle anvendes. Kommissionen mener, at resultaterne viser, at der er behov for forbedringer i sikkerhedsforholdene på anlægget.

Den 1. februar 2002 berettede en lokal avisartikel om eksistensen af en revne (i virkeligheden en indre svejseuregelmæssighed) i højfluxreaktoren. Denne revne har været der, siden den nuværende reaktor blev installeret i 1983. Der er redegjort for den over for tilsynsmyndighederne, som har accepteret situationen. Revnen er blevet overvåget og målt løbende som led i de inspektioner, der udføres mens reaktoren er i drift. I august 2001 førte resultaterne af en inspektion og måling af denne indre revne til bekymring i offentligheden over, at revnen var vokset. De videnskabelige eksperter, der gennemførte undersøgelsen, og NRG hævder, at den tilsyneladende vækst skyldes, at der er brugt et andet instrument til målingen. Der skulle således ikke være nogen fare for offentligheden. Efter nærmere drøftelser og gennemgang af de tekniske detaljer i målingerne, gav KFD tilladelse til, at driften af reaktoren fortsætter, men krævede en yderligere inspektion i sommeren 2002.

Kommissionen er overbevist om, at sikkerheden omkring højfluxreaktoren i Petten, Nederlandene, ikke i er i fare. Kommissionen har dog i lyset af den seneste udvikling henstillet, at reaktoren lukkes ned, så man kan måle revnen (den indre svejseuregelmæssighed). Denne nedlukning bør finde sted hurtigst muligt.

Nedlukningsperioden vil også blive brugt til at fremskynde gennemførelsen af uddannelsestiltag og andre foranstaltninger for at øge sikkerheden. En rimelig dato for nedlukningen ville være den 10. februar 2002 eller før, medmindre den nederlandske tilladelsesmyndighed, Kernfysische Dienst (KFD), er af en anden opfattelse. Den 4. februar 2002 antydede den fungerende direktør for NRG under en pressekonference, at han delte Kommissionens opfattelse.